Diari Oficial de la Generalitat Valenciana


Sumari del DOGV 3228, del 23-04-1998 (1998/2786)

Informació pública de les bases per a la provisió en propietat d'una plaça d'encarregat/ada de la Casa de Cultura de l'Ajuntament.
----------------------------------------------------------------------------------------------------------------------------------

### Dades del document

Número de DOGV
:   3228

Data del DOGV
:   23-04-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/2786


Data del document
:   20-03-1998

Organisme emissor
:   Ajuntament de Rocafort

Tipus de document
:   Anunci

Descriptors 

:   * Rocafort
    * administració local
    * concurs administratiu

Informació pública de les bases per a la provisió en propietat d'una plaça d'encarregat/ada de la Casa de Cultura de l'Ajuntament. [1998/M2786]
  
El Ple de l'Ajuntament, en sessió del dia 12 de març de 1998, va aprovar les bases que a continuació s'indiquen:
  
Bases per a la provisió en propietat d'una plaça d'encarregat/ada de la Casa de Cultura d'aquest Ajuntament.
  
Primera. Objecte de la convocatòria
  
És objecte de la present convocatòria la provisió, pel procediment de concurs oposició, amb presentació de projecte, d'una plaça d'encarregat/ada de la Casa de Cultura, vacant en la relació de personal laboral fix d'aquest Ajuntament.
  
Segona. Legislació aplicable
  
El procediment de selecció es regirà de conformitat amb el que disposa la Llei 30/1984, de 2 d'agost, el Decret Legislatiu 781/1986, de 18 d'abril, el Reial Decret 896/1991, de 7 de juny, el Reial Decret 2.223/1984, de 19 de desembre, i altres disposicions legals vigents, així com les normes d'aquesta convocatòria.
  
Tercera. Condicions dels aspirants
  
- Ser espanyol/a i tindre complits 18 anys, sense excedir d'aquella edat en què falten, almenys, 10 anys per a la jubilació forçosa per edat. L'excés del límit màxim d'edat podrà compensar-se amb els serveis prestats anteriorment en l'administració local.
  
- Estar en possessió del Graduat Escolar o equivalent. En cas de posseir un títol equivalent a l'exigit, caldrà adjuntar-hi el certificat expedit per l'òrgan competent que acredite l'esmentada equivalència.
  
- No patir cap malaltia ni defecte físic que impedisca el normal exercici de les funcions corresponents.
  
- Estar en possessió del Certificat de Coneixements Orals de Valencià expedit per la Junta Qualificadora de Coneixements del Valencià de la Generalitat Valenciana.
  
- No estar sotmés a cap causa d'incapacitat, de conformitat amb la normativa vigent; no haver sigut separat, mitjançant expedient disciplinari, del servei de l'estat, comunitats autònomes o administració local, ni trobar-se inhabilitat per a l'exercici de funcions públiques.
  
- Comprometre's, en cas d'obtindre la plaça, a jurar o prometre per la seua consciència i honor complir fidelment les obligacions del càrrec, amb lleialtat al rei, guardant i fent guardar la Constitució com a norma fonamental de l'estat.
  
Quarta. Instàncies
  
En les instàncies per a prendre part en el concurs oposició, els aspirants hauran de manifestar que compleixen totes i cadascuna de les condicions exigides en la base tercera, es dirigiran al president de la corporació i es presentaran al Registre General d'aquesta, dins del termini de 20 dies naturals, comptats a partir del següent dia al de la publicació de la convocatòria en el Boletín Oficial del Estado.
  
Junt amb la instància s'haurà de presentar el Projecte d'Organització i Funcionament d'un Programa de Garantia Social a què es farà referència en el procés selectiu.
  
Les instàncies, així com el projecte, també podran ser presentades en la forma disposada en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Els drets d'examen es fixen en la quantitat de 2.000 pessetes, que els aspirants pagaran en presentar la instància, a la qual hauran d'adjuntar el justificant del pagament. Els drets d'examen només podran ser tornats en el cas que els aspirants no siguen admesos a examen per la falta dels requisits exigits per a prendre-hi part.
  
Cinquena. Admissió dels aspirants
  
Expirat el termini d'admissió d'instàncies, l'alcalde president aprovarà la llista d'aspirants admesos i exclosos, que es farà pública en el Butlletí Oficial de la Província i al tauler d'anuncis de la corporació; es concediran 10 dies de termini a efectes d'esmena d'errades.
  
Transcorregut aquest termini sense que hi hagen reclamacions, s'entendran definitives aquestes llistes.
  
En la resolució per la qual s'aproven les llistes es determinarà, així mateix, el lloc, data i hora de començament dels exercicis i la composició nominal del tribunal qualificador.
  
Sisena. Tribunal qualificador
  
El tribunal qualificador de les proves estarà compost per:
  
President: l'alcalde de la corporació o membre d'aquesta en qui delegue.
  
Secretari: el de la corporació o funcionari en qui delegue.
  
Vocals:
  
- Un representant de la Generalitat Valenciana.
  
- El regidor delegat de Cultura.
  
- Un regidor del grup minoritari, designat per l'alcalde.
  
- Un representant del personal laboral de l'Ajuntament.
  
- Un tècnic especialista designat per l'alcalde.
  
La designació dels membres del tribunal inclourà la dels respectius suplents i es publicarà junt amb les llistes d'admesos i exclosos en el Butlletí Oficial de la Província així com al tauler d'anuncis de la corporació.
  
El tribunal no podrà constituir-se ni actuar sense l'assistència d'almenys la meitat més un dels seus membres, titulars o suplents. Així mateix, no podrà aprovar ni declarar que han superat les proves selectives un nombre superior d'aspirants que el de les places convocades.
  
Setena. Procés selectiu i sistema de qualificació. Exercicis de l'oposició i qualificació dels mèrits a valorar en la fase del concurs
  
1. Fase del concurs.
  
La valoració de mèrits de la fase del concurs es realitzarà d'acord amb el següent barem:
  
- Per l'exercici de funcions pròpies del lloc objecte de la present convocatòria en alguna administració pública, a raó de 0,15 punts per mes treballat, fins un màxim de 5 punts.
  
- Per l'exercici de treballs relacionats amb el lloc de treball, a raó de 0,05 punts per mes treballat, fins un màxim de 2,5 punts.
  
Aquestes puntuacions no seran acumulables.
  
Els anteriors mèrits hauran d'estar degudament justificats, mitjançant documents originals o còpies degudament confrontades. Aquests mèrits hauran de presentar-se junt a les instàncies, en sobre tancat.
  
El tribunal, amb anterioritat al començament dels exercicis que integren la fase d'oposició, procedirà a valorar els mèrits al·legats pels aspirants, i farà públic el resultat.
  
La puntuació obtinguda en la fase del concurs se sumarà a la mitjana de l'obtinguda en la fase de l'oposició a efectes de fixar la puntuació definitiva.
  
2. Fase de l'oposició.
  
Els exercicis de l'oposició seran els següents:
  
- Valoració Projecte d'Organització i Funcionament d'un Programa de Garantia Social.
  
Prèviament a l'inici dels exercicis que componen l'oposició, es valoraran pel tribunal els projectes presentats junt a la instància.
  
La qualificació serà de 0 a 10 punts i seran eliminats els aspirants que no aconseguisquen una puntuació mínima de 5 punts.
  
- Primer exercici. Obligatori i eliminatori.
  
Proves psicotècniques. Consistirà en una sèrie de tests psicotècnics per a l'avaluació de la capacitat de l'aspirant pel que fa als treballs a realitzar en el lloc que s'ha de cobrir. Serà de caràcter eliminatori i puntuable de 0 a 10 punts, i caldrà obtindre un mínim de 5 punts per a la superació d'aquestes.
  
- Segon exercici. Obligatori i eliminatori.
  
Consistirà en la resolució d'un supòsit pràctic sobre matèries relacionades amb la funció a desenvolupar amb una duració màxima de dues hores. Com que té caràcter eliminatori, seran eliminats els aspirants que no aconseguisquen un mínim de 5 punts.
  
- Tercer exercici. Obligatori i eliminatori.
  
Consistirà a contestar per escrit, durant un període màxim de 45 minuts, un tema, dels dos que propose el tribunal, dels inclosos en l'annex a la present convocatòria, un dels de caràcter constitucional i administratiu (temes 1 a 3) i un altre dels de caràcter de règim local (temes 4 a 6).
  
Es qualificarà fins a un màxim de 10 punts i caldrà un mínim de 5 punts per a superar la prova.
  
Vuitena. Incidències
  
El tribunal queda autoritzat per a resoldre els dubtes que es presenten i prendre els acords necessaris per al bon ordre del procés selectiu, en tot el que no disposen aquestes bases.
  
Novena. Relació d'aprovats, proposta de nomenament i contractació
  
Una vegada acabada la qualificació dels aspirants, el tribunal farà pública, al lloc de realització de l'últim exercici, la relació amb el nom de l'aprovat, ja que el nombre d'aprovats no pot ser superior que el de places convocades, i elevarà aquesta relació a l'autoritat competent, als efectes de procedir al nomenament de l'aspirant proposat.
  
L'òrgan corresponent procedirà a adoptar l'acord necessari per a la formalització del corresponent contracte, en què s'indicarà, amb caràcter previ a la subscripció d'aquest, la justificació adequada dels requisits i condicions exigides en la present convocatòria, dins del termini dels 15 dies hàbils següents a la realització de les proves de selecció.
  
Si dins del termini indicat, excepte casos de força major, l'aspirant proposat no presentara la seua documentació o no complira els requisits exigits, no podrà ser nomenat i quedaran anul·lades totes les seues actuacions, sense perjudici de la responsabilitat en què haja pogut incórrer per falsedat en la instància per a sol·licitar prendre part en el concurs oposició.
  
La convocatòria, les seues bases i els actes administratius que es deriven d'aquesta i de l'actuació del tribunal qualificador, podran ser impugnats pels interessats en els casos i en la forma que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
ANNEX
  
Tema 1. La Constitució Espanyola de 1978. Estructura i principis fonamentals, drets i deures. Principis rectors de la política econòmica i social.
  
Tema 2. La Corona. Les Corts Generals. El poder judicial. El poder executiu.
  
Tema 3. Organització de l'administració de l'estat. Organització central i organització perifèrica. L'Estatut d'Autonomia de la Comunitat Valenciana.
  
Tema 4. El municipi. El terme municipal. La població. L'empadronament.
  
Tema 5. Òrgans de govern del municipi. L'alcalde. Els tinents d'alcalde. Els regidors. El Ple de l'Ajuntament. La Comissió de Govern.
  
Tema 6. Règim de funcionament dels òrgans col·legiats de govern municipal. Sessions. Informació i participació ciutadana.